ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 20ής Ιουλίου 1998 σχετικά με τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα (98/C 247/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΥΠΕΝΘΥΜΙΖΟΝΤΑΣ:

- Το ψήφισμα του Ευρωπαϊκού Συμβουλίου για την οικονομική αύξηση και την απασχόληση, που εγκρίθηκε στο Άμστερνταμ στις 16 και 17 Ιουνίου 1997, με το οποίο η Επιτροπή καλείται να υποβάλει τις κατάλληλες προτάσεις, ώστε να εξασφαλίσει ότι, κατά τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα (εφεξής αποκαλούμενης «ΕΚΑΧ»), το 2002, τα έσοδα τα προερχόμενα από τα τρεχούμενα αποθεματικά θα χρησιμοποιηθούν για ένα ταμείο ερευνών υπέρ των τομέων που συνδέονται με τις βιομηχανίες άνθρακα και χάλυβα,

- την ανακοίνωση της Επιτροπής, της 10ης Οκτωβρίου 1997, για τη λήξη της συνθήκης ΕΚΑΧ - χρηματοοικονομικές δραστηριότητες,

1. ΣΗΜΕΙΩΝΟΥΝ ότι:

α) είναι σημαντικό να αναγνωριστούν τα έξοχα αποτελέσματα των ερευνών που χρηματοδοτήθηκαν από την ΕΚΑΧ και η συμβολή τους στη βελτίωση της ανταγωνιστικότητας και των κοινωνικών συνθηκών στις βιομηχανίες άνθρακα και χάλυβα 7

β) η γενική προσέγγιση που περιλαμβάνεται στην ανακοίνωση της Επιτροπής της 10ης Οκτωβρίου 1997 συμφωνεί με τις κατευθυντήριες γραμμές που εγκρίθηκαν από το Ευρωπαϊκό Συμβούλιο με το ως άνω ψήφισμα 7

γ) η προσέγγιση αυτή ακολουθεί τις γνώμες που έχουν ήδη διατυπωθεί από το Ευρωπαϊκό Κοινοβούλιο, τη συμβουλευτική επιτροπή ΕΚΑΧ και τις βιομηχανίες άνθρακα και χάλυβα, οι οποίες, με τις πληρωμές των εισφορών τους, συνέβαλαν σημαντικά στα περιουσιακά στοιχεία της ΕΚΑΧ.

2. ΘΕΩΡΟΥΝ ότι, σε σχέση με την κυριότητα των στοιχείων του ενεργητικού και του παθητικού της ΕΚΑΧ:

α) κατά τη λήξη της συνθήκης ΕΚΑΧ, η κυριότητα των εν λόγω στοιχείων του ενεργητικού και του παθητικού θα αποδοθεί στα κράτη μέλη, σύμφωνα με τις αρχές του διεθνούς δικαίου, εκτός αν τα κράτη μέλη αποφασίσουν άλλως με κοινή συμφωνία 7

β) η απόφαση για την ιδιοκτησία των στοιχείων του ενεργητικού και του παθητικού πρέπει να συμφωνεί με την επίτευξη του στόχου που συμφωνήθηκε στο Ευρωπαϊκό Συμβούλιο του Άμστερνταμ για τη χρήση των εσόδων των εκκρεμών αποθεματικών για ένα ταμείο ερευνών υπέρ των τομέων που συνδέονται με τις βιομηχανίες άνθρακα και χάλυβα 7

γ) η εφαρμογή των συμπερασμάτων του Ευρωπαϊκού Συμβουλίου του Άμστερνταμ απαιτεί περαιτέρω εξέταση, ιδιαίτερα δε τα νομικά μέσα με τα οποία μπορούν να υλοποιηθούν και οι πρακτικές τους συνέπειες. Αυτό θα πρέπει να αποτελέσει αντικείμενο περαιτέρω μελέτης από το Συμβούλιο, την Επιτροπή και τα κράτη μέλη.

3. ΘΕΩΡΟΥΝ ότι σε σχέση με τη διαχείριση των περιουσιακών στοιχείων της ΕΚΑΧ:

α) προκειμένου να εξασφαλιστεί ο χωρισμός από τα άλλα κοινοτικά ταμεία, είναι σημαντικό να εξασφαλιστούν τα περιουσιακά στοιχεία της ΕΚΑΧ ως «ΕΚΑΧ υπό εκκαθάριση» 7

β) τα εν λόγω περιουσιακά στοιχεία θα πρέπει να μείνουν χωριστά από άλλα περιουσιακά στοιχεία της Κοινότητας για να χρησιμοποιηθούν για τους σκοπούς που θα συμφωνηθούν από τα κράτη μέλη, ακόμα και μετά την ολοκλήρωση όλων των εκκρεμών χρηματοοικονομικών πράξεων και την κατάλληλη κάλυψη όλων των απρόβλεπτων δαπανών που μπορεί να προκύψουν 7

γ) η διαχείριση των περιουσιακών στοιχείων θα πρέπει να ανατεθεί στις υπόλοιπες Κοινότητες, οι οποίες εκπροσωπούνται από την Επιτροπή. Κατ' αυτόν τον τρόπο, θα εξασφαλίζεται η συνέχεια στη διαχείριση των δημοσιονομικών και χρηματοοικονομικών πράξεων που δεν θα έχουν ολοκληρωθεί το 2002 7

δ) οποιαδήποτε αλλαγή του σκοπού για τον οποίο προορίζονται τα περιουσιακά στοιχεία θα πρέπει να υπόκειται σε ομόφωνη απόφαση των κρατών μελών 7

ε) προκειμένου να εξασφαλιστεί η μακροπρόθεσμη βιωσιμότητα των περιουσιακών στοιχείων, θα πρέπει η διαχείρισή τους να βασίζεται σε πολυετείς χρηματοοικονομικές κατευθυντήριες γραμμές, που προτείνονται από την Επιτροπή και εγκρίνονται από το Συμβούλιο. Η διαχείριση των διαθέσιμων περιουσιακών στοιχείων, θα πρέπει να αποβλέπει στη μέγιστη δυνατή απόδοση που μπορεί να επιτευχθεί με ασφάλεια 7

στ) προκειμένου να εξασφαλιστεί η διαφάνεια, η Επιτροπή θα πρέπει να εγκρίνει ετήσιες δημοσιονομικές εκθέσεις, οι οποίες πιστοποιούνται από το Ελεγκτικό Συνέδριο και διαβιβάζονται στη συνέχεια στο Συμβούλιο.

4. ΕΞΑΛΛΟΥ ΘΕΩΡΟΥΝ ότι σε σχέση με την οργάνωση των ταμείων ερευνών:

α) τα έσοδα από τα περιουσιακά στοιχεία της ΕΚΑΧ θα πρέπει να αποτελέσουν «ειδικό» κονδύλι στο πλαίσιο του γενικού προϋπολογισμού των Ευρωπαϊκών Κοινοτήτων, η διαχείριση του οποίου θα ανατεθεί στην Επιτροπή, θα χρησιμοποιείται για ένα ερευνητικό πρόγραμμα υπέρ των τομέων που έχουν σχέση με τις βιομηχανίες άνθρακα και χάλυβα, με οδηγό τις προτάσεις για το επιστημονικό και τεχνικό περιεχόμενο που περιέχονται στην ανακοίνωση της Επιτροπής, συμπεριλαμβανομένης της δυνατότητας διεύρυνσης του πεδίου εφαρμογής του υφισταμένου προγράμματος στην εφαρμοσμένη έρευνα. Οι περαιτέρω αλλαγές όσον αφορά τη χρήση του εισοδήματος θα πρέπει να υπόκεινται σε ομόφωνη απόφαση των κρατών μελών 7

β) προκειμένου να μεγιστοποιηθεί ο αντίκτυπος των ερευνών στην ανταγωνιστικότητα αυτών των βιομηχανιών, η διαχείριση του ερευνητικού προγράμματος θα πρέπει να γίνεται ακολουθώντας κατευθύνσεις όμοιες προς τις κατευθύνσεις του υφισταμένου προγράμματος έρευνας και να βασίζεται στις πολυετείς κατευθυντήριες γραμμές για την έρευνα που προτείνονται από την Επιτροπή και εγκρίνονται από το Συμβούλιο, σε στενή συνεργασία με τη βιομηχανία 7

γ) οι κατευθυντήριες αυτές γραμμές θα πρέπει να αναπτύσσουν περαιτέρω το τρέχον ερευνητικό πρόγραμμα που χρηματοδοτείται από την ΕΚΑΧ, εξασφαλίζοντας υψηλό βαθμό συγκέντρωσης, καθώς και τη συμπληρωματικότητα με τις έρευνες που διεξάγονται δυνάμει του προγράμματος πλαισίου της Κοινότητας. Κατά τη χάραξή τους, θα πρέπει να λαμβάνεται υπόψη ο στόχος της ενδυνάμωσης της ανταγωνιστικότητας, της ανάπτυξης και της απασχόλησης. Οι κατευθυντήριες γραμμές θα πρέπει να ορίζουν σαφώς τον τρόπο συμμετοχής της βιομηχανίας τόσο στις μελλοντικές αποφάσεις για την έρευνα όσο και στην παρακολούθηση των σχεδίων 7

δ) για να εφασφαλιστεί η αποτελεσματική κατ' έτος χορήγηση της χρηματοδότησης, θα πρέπει να τηρούνται οι υφιστάμενες διαδικασίες όσον αφορά την έγκριση μεμονωμένων ερευνητικών σχεδίων, δηλαδή οι αποφάσεις της Επιτροπής θα λαμβάνονται με τη συμφωνία του Συμβουλίου και μετά από διαβουλεύσεις με τους ενδιαφερόμενους τομείς 7

ε) είναι σημαντικό να γίνεται πλήρης αξιολόγηση της έρευνας κατά την ολοκλήρωση των σχεδίων που χρηματοδοτήθηκαν κατά την περίοδο που καλύπτεται από κάθε πολυετή κατευθυντήρια γραμμή για την έρευνα. Συγκεκριμένα, κατά την αξιολόγηση αυτή θα πρέπει να εξετάζονται τα ωφελήματα για την έρευνα στους οικείους τομείς. Είναι επίσης σημαντικό να κοινοποιούνται στα κράτη μέλη τα προκαταρκτικά αποτελέσματα της έρευνας πριν από τη λήξη κάθε κατευθυντήριας γραμμής ώστε να χρησιμοποιηθούν ως βάση για τη μελλοντική λήψη αποφάσεων.

5. ΚΑΛΟΥΝ την Επιτροπή, κατόπιν διαβούλευσης με τα ενδιαφερόμενα μέρη, να υποβάλει πριν από την επόμενη σύνοδο του Συμβουλίου συμβολή όσον αφορά τη μελέτη που αναφέρεται στο σημείο 2 στοιχείο γ), η οποία αντανακλά τις συνέπειες κάθε πιθανής λύσης.

6. ΚΑΛΟΥΝ την Επιτροπή να εξετάσει, στα παραπάνω πλαίσια, τον τρόπο με τον οποίο

- τα νέα κράτη μέλη θα μπορούσαν να προσχωρήσουν στις ρυθμίσεις που θα θεσπιστούν για την εφαρμογή των συμπερασμάτων του Ευρωπαϊκού Συμβουλίου του Άμστερνταμ, αφού καταβάλουν τη δέουσα συνεισφορά 7

- θα μπορεί να υπολογίζεται η κατανομή των επιδοτήσεων των ερευνών που αφορούν τον τομέα του άνθρακα και των ερευνών που αφορούν τον τομέα του χάλυβα. Ο εν λόγω υπολογισμός θα πρέπει να βασίζεται κατ' αρχάς στη χρηματοδοτική συνεισφορά που καταβάλλεται από τις δύο βιομηχανίες, ενώ θα υπάρχει η δυνατότητα μελλοντικής αναθεώρησης.

7. ΚΑΛΟΥΝ την Επιτροπή να υποβάλει, ανάλογα με την περίπτωση και σε εύθετο χρόνο, προτάσεις για άλλους τομείς που θίγονται από τη λήξη τις συνθήκης ΕΚΑΧ και, από την πλευρά τους, συμφωνούν να θεσπίσουν όλα τα μέτρα που απαιτούνται για την αντιμετώπιση των συνεπειών της λήξης της συνθήκης.